《石洞杂赋三首 其三 石泉》
元代·刘诜

重岩括元气，云窦出涌泉。迸流络广石，百尺高帘悬。

微风度午日，烨烨生红烟。始知穷幽讨，奇观满垓埏。

我友趁奔鹿，搴裳陟其巅。蹇步独竛竮，矫想为欣然。

瓢汲试茶鼎，庶足凌飞仙。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。